Kabinet red RCC - Ministeries - Republikein
Friday, June 22nd, 22:26:55
Kabinet red RCC
'Padwerkers se toekoms verseker'
13 September 2017 | Ministeries
Augetto Graig - Werknemers van die Paaiekontrakteursmaatskappy (RCC) sug van verligting ná die minister van werke en vervoer, mnr. Alpheus !Naruseb, Maandag aangekondig het hul toekoms is verseker.
"Noudat die kabinetskomitee besluit het op die redding en voortgang van die RCC, behoort die werkers verseker van hul toekoms te wees. Die werkers moet nou fokus daarop om produktief wees sodat hulle kan voortgaan om vir hul families te sorg," het hy gesê.
Die RCC gaan al 'n geruime tyd gebuk onder onsekerheid oor sy voortbestaan. Die maatskappy se versuim om salarisse te betaal het werknemers die strate laat invaar. Die minister het terugvoering gegee ná die kabinetskomitee se besluit om die RCC onder geregtelike bestuur te plaas.
!Naruseb sê: "Dié besluit is geneem ter ondersteuning van die voortbestaan en normalisering van die besigheidsbedrywighede van die RCC, en nie die likwidasie van die RCC nie."
Volgens die minister sal geregtelike bestuur die RCC die geleentheid gun om sy balansstaat onder toesig te herstruktureer. !Naruseb sê die direksie en alle belanghebbers moet dringend die RCC betrek om 'n sukses van die maatskappy te maak.
Dié vyfjaarplan is volgens hom ­ekonomies uitvoerbaar weens die land se winsgewende boubedryf en weens Namibië se behoefte aan infrastruktuur, behuising, paaie, spoordienste en ander ontwikkelings­dienste.
Volgens hom sit die voorgestelde Vyfde Nasionale Ontwikkelingsplan (NDP5) N$163 miljard opsy vir nasionale ontwikkeling binne die volgende vyf jaar.
"Die huidige finansiële krisis is nie deur die huidige direksie veroorsaak nie. Dit is 'n verergering van die situasie in die verlede," sê !Naruseb.
Om die situasie by RCC te herstel sal tyd neem, sê hy. Hy verwag dié proses sal tussen drie en vyf jaar neem.